ming030890/wiki-yue-high-quality huggingface dataset:
多倫多

多倫多（英文同法文：Toronto，英文讀音：/təˈrɒntoʊ/ 聽 (幫手·有關)，法文讀音：/tɔ.ʁɔ̃.to/； 莫鶴文：Tsi Tkarón:to、Aterónto 或者 Tkaronto），簡寫 ｢多市｣ 或者｢多城｣，係加拿大安大略省嘅省會。佢喺加拿大係最大嘅城市，全北美就排第五大；根據2021年嘅人口普查，全市人口 279 4356 人，當中 29 6225 人係華裔，佔總人口 10.6%，10 3530 人母語係粵語，佔總人口 3.7%。
根據2021年嘅人口普查，多倫多大約 8.6% 嘅人識法文，但係自從1990年，根據安省法語服務法，多倫多全市都算係法語區，省政府同部分指定嘅省政府資助嘅機構要提供英法雙語服務。
多倫多市係有割讓嘅地方（ceded territory），適用嘅條約係安省13號條約。

名
要注意嘅係日常講 ｢多倫多｣ 有時未必係指多倫多市，而係指大多倫多地區；1998年之前，粵語講多倫多通常係指大多倫多市，但係當時嘅大多倫多市，地理上即係現時嘅多倫多市。
根據目前認為最可信嘅講法，｢多倫多｣ 呢個名其實係莫鶴文嚟嘅借詞，本字係 tkaronto，意思係 ｢水入面有樹楝喺度嘅地方｣。2003年嘅講法係呢個名本來其實係指多倫多以北 125 公里外，當地人會插木樁入水度起堤壩嚟捉魚嘅一個急流，之後指成個湖，再被法國人指連住嘅一條河，再變成指河下游嘅一座（喺1759年已經冇咗 嘅）城堡，亦即係多倫多嘅現址。不過，雖然呢啲地方名都有法國人留低嘅地圖為證>。
至於中文名，中華民國政府本來係叫佢做多朗多，直至1970年領事館關閉；事實上，喺1960年代，當地人的確有用 ｢多朗多｣ 呢個名。其他用過嘅中文名包括圖麟都（或源自四邑華人）、度朗度、多朗度 等等，不過基本已經冇再見有人寫呢啲舊名。
反而，喺英文，由2010年代開始，因為多咗人知道多倫多個名其實係莫鶴文，有啲人會喺某啲情形下特登唔用英文串法，而係用莫鶴文串法 Tkaronto 甚至係 Tsi Tkarón:to；尤其是喺藝術界成日都會見到咁嘅寫法。

歷史
内文：大多倫多市政府
其實，喺歐洲人未踏足而今叫做多倫多嘅地方之前，已經一早有唔同嘅原住民喺度住。目前喺多倫多，每當正式承認呢件事嘅時候都會話住過呢度嘅民族包括 Credit 地方嘅密西沙加人、Anishnabeg 人、Chippewa 人、Haudenosaunee 人同 Wendat 人。
多倫多喺1953年至1997年間曾經行過兩級制，當時一般人講嘅多倫多其實係大多倫多市（甚至係大多倫多地區），入面嘅六個 ｢區｣ 其實全部都係市。1998年1月1日，時任省長夏理斯（Mike Harris）夾硬將呢六個市合併為新嘅多倫多市，大多市政府相應取消，令議員數目銳減超過一半，呢件事當地稱為六市合併（amal­gam­a­tion），幾乎二十年之後都仲有人反對。
喺1970年代，多倫多仍然係排喺滿地可之後嘅加拿大第二大城市。但後嚟由於快速嘅增長同六市合併，到咗2000年，多倫多嘅人口已經係加拿大第二大城市嘅兩倍。呢個好大程度上係由於魁北克省嘅分離運動（中文：魁北克主权运动），導致好多講英文嘅魁北克人移居去多倫多。另一個原因係大部分新移民都選擇多倫多作為最初嘅落腳地。

多倫多郊區
内文：大多倫多地區
多倫多市同隔離嘅近郊地區夾埋叫大多倫多地區（GTA），呢啲近郊地區包括皮爾區、荷頓區、約克區同杜林區四區，由於最初有自己嘅電話號碼字頭都係 905 字頭，所以又叫 905 地區。當中嘅大城市包括密西沙加市、賓頓市、列治文山市、萬錦市、旺市、皮克靈市同奧沙華市。
GTA 再加咸美頓市（Hamilton，又譯海明頓），稱為大多倫多及咸美頓地區（GTHA），表示地理上 GTA 其實同咸美頓市已經相連。
GTHA 以外可以再加多啲隣近地區，叫金馬蹄地區（Golden Horseshoe），金馬蹄地區可以再擴大，叫大金馬蹄地區（Greater Golden Horseshoe，簡稱 GGH）。

經濟
多倫多係加拿大嘅金融中心。多倫多證券交易所（Toronto Stock Exchange - TSX）係加拿大而家最大嘅證券交易所。

人口資料
多倫多係世界上最多元文化嘅城市之一。2004年，聯合國發展計劃（UNDP）將多倫多排喺最高比率外地出生人口嘅城市名單之中嘅第二位，僅次於美國嘅邁阿密。佢嘅排名都比其他好似洛杉磯、溫哥華、紐約同新加坡等多元文化城市或者國家要高。其中主要外來人口來源地包括中國、印度、韓國等等。
多倫多充滿著多元化嘅特色。2001年加拿大人口普查顯示42.8%嘅多倫多人口係有色人種。2005年3月，加拿大統計局展望喺2012年，有色人種將會係多倫多同埋溫哥華嘅主要人口。
大多數嘅多倫多人都話佢哋嘅種族係源自英國或者愛爾蘭。

文化
多倫多市係多元文化嘅聚集中心。
每年9月舉行嘅多倫多國際電影節係北美其中一個重要電影盛會。

交通
講交通係其中一個講 ｢多倫多｣ 未必係指多倫多市嘅情形，亦係其中一個遇到法文嘅情況。技術上，多倫多市淨得一個細機場（以前仲有個軍用機場，目前已經變咗公園），407號公路亦唔喺多倫多市內；市內交通亦有兩個公營機構係屬於省級，呢個係點解多倫多地鐵本來淨得英文，但係新起嘅5號綫會有法文。

公共運輸
喺2022年，GTHA 嘅公共運輸，除咗多倫多嘅小輪之外，基本已經統一接受一個叫 Presto 卡嘅收費系統，但係卡嘅用法並冇統一，例如搭 TTC 嘅車或者 YRT 嘅普通巴士，你淨係要上車拍卡；但係如果搭 GO 巴士則要上落車都拍卡。
多倫多市內嘅公共運輸主要由多倫多公車局（TTC）負責，GTHA 入面其他每個市都有自己嘅公車局，但係成個 GTHA 嘅區域性公共運輸就由省級嘅都市聯通（Metrolinx）負責。

多倫多市內
多倫多中央島（Centre Island）：568英畝嘅公園，由湖邊搭渡輪就去到
安省遊樂宮（Ontario Place）
CN 塔（CN Tower，CN 指加拿大國家鐵路）：混凝土電視發射塔，同時作觀光用途。塔高553米，係世界上最高嘅自立式建築結構
羅渣士中心（Rogers Centre，原名天虹體育館，Skydome）：世界上第一個擁有可開啟屋頂嘅體育場
國家展覽場（Exhibition Place）
彌敦菲臘廣場（Nathan Phillips Square）
登打士廣場（Dundas Square）
皇家安省博物館（ROM）
安省美術館（AGO）
多倫多動物園（Toronto Zoo）
Casa Loma

英文報館
《多倫多星報》（Toronto Star）：加拿大發行量最大嘅報紙。
《環球郵報》（Globe and Mail）
《國家郵報》（National Post）
《多倫多太陽報》（Toronto Sun）

體育
多倫多擁有知名嘅多倫多藍鳥棒球隊（Toronto Blue Jays），曾經兩次奪得美國職棒大聯盟世界系列賽冠軍。可開合上蓋嘅羅渣士中心球場（Rogers Centre）係藍鳥隊同加拿大式足球聯盟（Canadian Football League）多倫多淘金人隊（Toronto Argonauts）嘅主場。
多倫多亦擁有NBA多倫多速龍隊（Toronto Raptors），北美冰球聯賽（NHL）6大創會球會之一嘅多倫多楓葉隊（Toronto Maple Leafs）。1999年落成嘅 Scotiabank Arena（豐業銀行體育館，原稱 Air Canada Centre，加航中心）係速龍隊同楓葉隊嘅主場所在地。
多佛海峽

多佛海峽（英文：Strait of Dover）係歐洲嘅海峽，喺英國多佛同法國加萊之間，屬英倫海峽一部份。
多倫多公共圖書館

多倫多公共圖書館（英文：Toronto Public Library）係加拿大多倫多嘅公共圖書館，1884年成立，旗下有100間分館，2021年人流400萬人次，流通量超過2400萬件圖書館資料，每間分館入面都有免費 Wi-Fi。
除咗有書、報紙雜誌、CD 同 DVD 之外，多倫多公共圖書館亦提供好多網上服務，包括可以用牛津英文字典；喺一啲大啲嘅分館亦會有特別嘢可以用，例如市中心嘅多倫多參考圖書館有部數碼印刷機（要畀錢用），北約克嘅北約克中央圖書館就有衣車用。
館入面嘅藏書除咗英文書之外，亦有其他語言，當中包括有中文書。
新冠疫情期間，多倫多公共圖書館因為閂咗門口冇得還書，暫停咗還書過期罰錢嘅規定，2021年3月，宣佈因為過期罰錢對少數族裔同低收入人士嘅影響唔正常咁大，決定永久廢除過期罰錢。
坪井智浩

坪井智浩 ，係日本嘅一個男配音員。

配音作品一覽
呢個表唔完整，歡迎加料。
坪

坪（中文：píng、日文：坪/tsubo、韓文：평/pyeong）係面積單位，符號係py，源於日本傳統計量系統尺貫法（日文：尺貫法），主要喺日本、朝鮮半島同臺灣愛嚟計屋或者建築物用地嘅大細。明治時期嘅度量衡法（日文：度量衡法）將1坪定義為400/121平方米。1坪係邊長6日尺（日文：尺）（1間（日文：間））嘅正方形嘅面積，約莫等如3.305 785 124平方米。

起源同定義
「坪」源於同佢等值嘅面積單位「步」。步係中國古代單位，周朝時步係表示成年男人兩個步幅嘅距離（先踏出右腳，再踏出左腳，一步就係指起點到左腳嘅距離），邊長一步嘅正方形嘅面積都叫做「步」，爾個係面積單位「步」最早嘅起源，當時一步嘅面積細過家下嘅面積，後來演變為等於邊長6尺嘅正方形嘅面積。
喺江戶時代，1坪等於2塊標準榻榻米嘅面積。而根據日本人對榻榻米嘅嚴格規定，2塊疊蓆合埋就係一個邊長一間（6日尺）嘅正方形。
去到明治時期，日尺嘅長度係 米，所以1坪就係平方米=平方米≈3.305 785 124平方米；掉返轉頭，1平方米就等如坪=0.3025坪。

日本之外嘅應用
坪本來係日本嘅單位。臺灣同朝鮮半島分別喺1895年同1910年畀日本佔領，坪亦被引進使用。臺灣同朝鮮半島用嘅「坪」同日本用嘅等值。

臺灣
1945年日本投降，國民政府接收臺灣，規定以平方米做法定計算單位，但係除徂部份政府文件同產權登記用平方米，臺灣民間重普遍以「坪」計屋同建築面積，至家下建築商廣告同房屋交易都以「坪」作為單位。

韓國
1961年韓國頒佈計量法，規定用國際單位制（公制）米，但係喺實際嘅土地、建築物買賣度重係經常用坪做單位，直至2007年7月韓國政府修訂計量法，繼續用「坪」等單位要罰錢，但民間一樣照用。

同「平」嘅分別
中國大陸口語入面嘅「平」或者「平米」唔係指「坪」，而係指「平方米」（m2）。
坪利路休憩處

坪利路休憩處，香港公園之一，遊樂場之一，喺坪洲坪利路，英文叫Peng Lei Road Sitting-out Area。行政上歸離島區。設施有寵物共享公園，以及狗糞收集箱、洗手間同暢通易達洗手間。公園全日開放。歸康樂及文化事務署管。園內禁煙。
坪內秀介

坪內秀介（1983年5月5號—）係日本足球員，司職後衞，效力群馬草津溫泉。
坪井慶介

坪井慶介（粵拼：ping4 zeng2 hing3 gaai3；日文：坪井 慶介(Tsuboi Keisuke)；1979年9月16號—）係日本足球員，司職後衞，關東地區東京人，日本足球代表隊前成員。

日本足球代表隊
坪井慶介喺2003～2007年間爲日本隊出場40次，期間代表日本參加過2006年FIFA世界盃。
坪井清志郎

坪井清志郎（2000年2月1號—）係日本足球員，打前鋒位置，效力秋田藍閃電。
坪地街道

坪地係中國深圳龍崗區一地，行政上係條「街道」，叫坪地街道，面積53.14平方公里。
坪地舊時係鎮，叫坪地鎮，2004年將佢改做街道。
基洛沃格勒州

基洛沃格勒州（烏克蘭文：Кіровоградська область），係烏克蘭中部嘅一個州，首府克洛佩夫尼茨基。
基比斯拉斯

海利·基比斯拉斯，係一個埃塞俄比亞馬拉松運動員、長跑運動員、田徑運動員，亦係埃塞俄比亞奧運代表團四朝元老（1996、2000、2004、2008）、生意人。
基本轉錄因子

基本轉錄因子（粵拼：gei1 bun2 zyun3 luk6 jan1 zi2；英文：General Transcription Factors，縮寫：GTFs）係一種作為轉錄因子嘅蛋白質，佢哋黐喺脫氧核糖核酸嘅特定位置嚟激活基因轉錄。基本轉錄因子、核糖核酸聚合酵素同埋中介子幾種蛋白質一齊構成基本轉錄裝置。基本轉錄因子亦參與基因管制，佢哋係生命所必須嘅。

類型
對於細菌，轉錄嘅初始化需要核糖核酸聚合酵素同埋一個單一嘅基本轉錄因子：色格馬因子。
對於古生菌同埋真核生物，轉錄嘅初始化需要核糖核酸聚合酵素同埋一系列嘅基本轉錄因子。真核生物嘅轉錄嘅初始化涉及核糖核酸聚合酵素II同埋以下嘅基本轉錄因子：
TFIIA
TFIIB
TFIID
TFIIE
TFIIF
TFIIH
基本頻率

基本頻率（fundamental frequency）指一個週期性波形（例如一股聲波）嘅最低可能頻率。
基洛夫坦克

基洛夫坦克（俄文：Танк СМК）係二戰前夕蘇聯研發過嘅一種多炮塔重型坦克。由於喺蘇芬戰爭當中表現差強人意，計劃腰斬之前淨係生產徂一部原型車。
「基洛夫」爾個名來自被人刺殺嘅蘇共列寧格勒黨委總書記些爾基·米羅諾域治·基洛夫。
基洛夫州

基洛夫州係俄羅斯西部嘅一個州，屬伏爾加聯邦管區，首府基洛夫。
國民陣線 (馬來西亞)

呢篇國民陣線 (馬來西亞)係政治類嘅楔位文章，未完成；麻煩你幫手加下料，充實佢。
國民革命軍北伐

國民革命軍北伐，又叫做國民政府北伐、中國國民黨北伐或者蔣介石北伐，係喺1926年去到1928年之間，中國國民黨領導嘅國民革命軍向北洋軍閥發動嘅內戰，因為國民革命軍嘅戰場係由南向北推進，所以又簡稱做「北伐」或「北伐戰爭」。
1926年7月9號，國民政府成立國民革命軍，由蔣介石擔任總司令，首先喺廣東起兵，連奪長沙、武漢、南京同上海爾啲主要嘅城市；進攻到華中嘅時候，國民政府內部因為對蘇聯同埋中國共產黨態度唔同而分裂，令到北伐陷入停頓。寧漢合流後，國民革命軍繼續北上，加入西北馮玉祥、山西閻錫山之後，1928年6月攻克京兆地方。奉系軍閥、安國軍總司令、安國軍政府海陸軍大元帥張作霖由北京撤去東北，但之後就因為皇姑屯事件而被炸死，佢個仔張學良喺嗰年年底宣布東北易幟，歸順國民政府。
國民政府喺北伐戰爭中，除咗透過直屬嘅國民革命軍之外，都吸收咗中國各地嘅反北洋勢力，成功將北洋軍閥同埋佢哋掌控嘅北洋政府瓦解。北伐結束之後，國民政府完成咗形式上嘅中國統一，成為喺國際上唯一代表中國嘅政權。
國泰空姐母群組

國泰空姐母群組係指喺武漢肺炎香港疫情入面一個感染群組，喺2021年12月底開始爆發。
2021年12月27號，一名28歲國泰空姐（個案12676）由美國返到香港之後獲豁免檢疫，傳染咗Omicron變種病毒畀同屋企嘅阿媽（個案12754）同埋阿哥。其後空姐阿媽去過維多利亞公園、銅鑼灣皇室堡嘅東海薈·拉斐特同埋天后陸田園餐廳小廚等地方跳舞或者食飯，產生多條傳播鏈，已經有第四代感染。
被感染嘅榮源茶行太子女王詩雅（個案12838），喺2022年1月3號出席過港區人大代表洪為民嘅生日宴，引發政治醜聞。
國泰金融控股

國泰金融控股公司（英語：Cathay Financial Holdings Co., Ltd.，臺證所：2882，簡稱：國泰金控），係臺灣嘅金融控股公司，霖園集團嘅核心公司。而家總資產高達近10兆新臺幣，係臺灣第一大金控。被台灣金融研訓院稱為亞洲區域性銀行重點集團之一。
國泰港龍航空

國泰港龍航空公司（Cathay Dragon），舊名港龍航空（Dragonair），係舊時一間以香港國際機場為基地嘅航空公司，亦曾經係香港第二大嘅航空公司，執笠前係國泰航空旗下。
港龍航空喺1985年5月，由親中派生意人曹光彪、包玉剛、霍英東同埋華潤集團、招商局集團組成嘅「港澳國際投資有限公司」成立，並且喺同年7月開始營運。
2006年，國泰航空全面收購港龍航空，並喺2016年將佢改名做國泰港龍航空。
2020年，因應武漢肺炎大爆發，航空業收入大幅下跌，國泰幫國泰港龍申請政府第一輪保就業計劃。9月11號，國泰宣佈唔為國泰港龍申請第二輪保就業計劃，意味國泰可能裁員。10月21號，國泰航空宣佈裁員，同時宣佈國泰港龍航空即日起摺埋，終止營運。
多重集

多重集（英文：multiset）係集合論上提到嘅一種集，指一款元素可以喺個集入面出現多過一次。
多面體

多面體係指三維空間入面由多邊形嘅平面同直邊組成的幾何形體。
多項分佈

多項分佈（multinomial distribution）係一個將二項分佈廣義化成嘅離散概率分佈，描述嘅試驗有  個可能結果，做  咁多次（想像掟一粒  面嘅骰仔掟  咁多次）。概率質量函數係：
多鋸鱸科

多鋸鱸科（學名：Polyprionidae）係輻鰭魚綱單鰭魚目嘅其中一個科。
多項式

多項式（英文：polynomial）係數學上常見嘅一樣表達方法；指由變數同埋系數（一般係實數或者複數）用乘法同加減（唔包括除法）構成嘅量。一個單變數嘅例子係；一個三變數嘅例子係。

詞源
多項式嘅英文polynomial係一個混血詞，由希臘詞根poly（多）同拉丁詞根nomen（名）組成，係由二項式binomial呢個字衍生出嚟，將拉丁詞根bi-換咗做希臘詞根poly-。所以佢嘅意思就係好多個單項式。polynomial呢個字第一次用係喺17世紀。

因式分解
内文：因式分解
因式分解係講將一個多項式分成為幾個因式嘅積。
以下係常用嘅公式：
多頭龍

多頭蛇（英文：hydra ，可以做粵拼：haai1 draa4；古希臘文：Ὕδρα / Hýdra），嚟到現代又可以叫多頭龍（如果隻 hydra 係好似惡龍噉有腳），係希臘神話入面一隻怪獸。希臘神話入面嗰隻 hydra 係九頭蛇，蛇如其名係一條有 9 個頭嘅蛇。
Hydra 喺現代奇幻當中都有出現，例如著名奇幻小說系列《哈利波特》就有用到 hydra 嘅橋段。

故仔
睇埋：海格力斯嘅勞動
九頭蛇係希臘神話著名故事《海格力斯嘅勞動》嘅一部份，故仔係噉嘅:p. 143-144：
海格力斯（Ἡρακλῆς / Heracles）係一個半神，佢阿媽係個人類，而佢阿爸就係身為眾神之王嘅宙斯。海格力斯血統上一半係天神所以有超人力量，佢足智多謀又力大無窮，做出咗好多英勇事跡，係廣受全希臘敬重嘅英雄。不過始終佢係宙斯嘅私生子，所以天界女王希拉（Ἥρα / Hḗrā；宙斯個正室老婆，同時亦係掌管結婚同生育嘅天神）不嬲都好憎佢，好想搵方法整死佢。有一日，希拉對海格力斯落咒，搞到海格力斯發癲攻擊身邊嘅人，仲喺發癲途中殺死自己老婆同仔女。悲痛嘅海格力斯向太陽神阿波羅（Ἀπόλλων / Apollo）祈禱，想搵方法贖罪。阿波羅聽到佢嘅祈禱，就叫佢去做邁錫尼國王嘅僕人做 10 年:p. 253。
海格力斯喺邁錫尼國王手下做嘢期間，曾經畀國王派去做 12 單好危險嘅工作，而呢連串事跡就係海格力斯嘅勞動。响第二單勞動當中，海格力斯畀國王派去誅殺九頭蛇－條蛇查實係希拉暗中養出嚟嘅，希拉噉做係想用條蛇嚟殺死海格力斯。
九頭蛇蛇如其名有 9 個頭。佢住喺一個大沼澤裏面，沼澤入面彌漫住毒霧，海格力斯搵塊布揞住自己口鼻行入沼澤，同九頭蛇戰鬥。
海格力斯話咁快就發現，一般嘅攻擊對九頭蛇完全冇效：每當佢將九頭蛇嘅其中一個頭斬落嚟嗰陣，條蛇會由個傷口度即刻生個新嘅頭出嚟，噉無論海格力斯點樣斬條蛇嘅頭，條蛇都唔會死；海格力斯大聲叫佢個侄仔伊奧勞斯（Ἰόλαος / Iólaos）嚟幫手，伊奧勞斯諗到條計仔，提議每次斬條蛇嘅頭嗰時都用火燒條蛇嘅傷口；然後兩個人就一齊合作行動，海格力斯一路斬條蛇嘅頭，而伊奧勞斯就一路攞住火把，用火辣海格力斯斬蛇頭造成嘅傷口；結果伊奧勞斯條橋真係掂，條九頭蛇變到愈嚟愈虛弱，最後海格力斯攞住雅典娜（Αθηνά / Athena；掌管打仗同智慧嘅女神）賜畀佢嘅神劍，將九頭蛇最後嗰個頭一嘢斬落嚟，成功誅殺九頭蛇。
仲有版本話，希拉事後好嬲，將九頭蛇條屍收埋咗喺天界一間暗室度，而條屍最後變咗做長蛇座。

影響
睇埋：惡龍同屠龍
好似古希臘九頭蛇噉嘅故仔，响打後嘅西方世界嘅文化入面成日都見到。例如屠龍者就係西方奇幻故仔同民間傳說好興用嘅橋段。
上面呢幅圖畫描繪著名奇幻檯上 RPG《D&D》裏面嘅 hydra 嘅形象。喺廿一世紀初嘅奇幻當中，hydra 成日畀人當係惡龍一種：現代奇幻作品裏面嗰啲 hydra 傾向
有好多個頭，但唔一定係 9 個，上圖嗰隻 hydra 有 6 個頭；
有極強嘅重生能力，斬咗佢一個頭落嚟佢會好快生個新嘅頭出嚟；
可以有腳，即係身體唔成蛇噉形。
－點 1 同點 3 同希臘神話入面嗰隻 hydra 有明顯差異。噉嘅現代 hydra 被指望落比較似「冇翼但有好多個頭」嘅惡龍。
多項式次數

一條多項式嘅次數（degree）係指條多項式當中有非 0 系數當中最高嘅次方。例：
，呢條多項式嘅次數係 3。
，呢條多項式嘅次數係 5。
基斯賓高化

基斯賓高化（Crispin Glover，1964年4月20號—）係一名美國演員、電影製作人、音樂家同埋作家。
基斯頓九世

基斯頓九世（丹麥文：Christian IX，1818年4月8號—1906年1月29號），又叫基斯坦九世，係丹麥國王，1863年去到1906年在位。同時，佢亦係士叻斯域、荷斯地因同格呂克斯堡公爵。

家族同早年
1818年，基斯頓響石勒蘇益格公國戈托夫城堡（即依家嘅德國士叻斯域-荷斯地因）出世，係士叻斯域-荷斯地因-森訥堡公爵腓特烈·威廉同路易絲·加羅琳嘅第四個仔，第六個細路。佢嘅名「基斯頓」，係嚟自佢嘅教父，即後嚟嘅丹麥國王基斯頓八世。
佢係年輕者漢斯嘅直系後代，所以佢亦係丹麥國王基斯頓三世嘅眾多後人之一（漢斯係基斯頓三世個細仔）。基斯頓個老豆腓特烈·威廉係士叻斯域-荷斯地因-森訥堡-碧克家族嘅首領，所以基斯頓本人亦係士叻斯域-荷斯地因-森訥堡公爵嘅繼承人之一，不過佢唔係第一繼承人。
佢自細就響戈托夫城堡同屋企人一齊生活。去到1825年，佢老豆畀人加多個銜頭「格呂克斯堡公爵」，因為格呂克斯堡家族冇後人繼承。之後，佢哋成家人搬到格呂克斯堡城堡住。1831年老豆死咗後，佢就留響丹麥生活，亦響哥本哈根一間軍事學院讀書。

丹麥王儲
1851年，當時丹麥王室淨低兩位男性成員：國王費特力七世、同佢阿叔費迪南王子。由於兩個人都冇仔女，所以當佢哋響無仔女嘅情況下走咗，就根據費特力三世頒發嘅繼承法，畀女性做丹麥女王，並且係同時任國王血緣最近嘅女人繼位。當時，王位繼承順序如下：
夏洛特公主，基斯頓八世個細妹
威廉明妮公主，基斯頓八世個細侄女（不過冇仔女）
腓特烈·威廉，夏洛特公主個仔
瑪麗·路易絲公主，夏洛特公主個大女
露易絲公主，夏洛特公主個二女，即基斯頓嘅老婆
由於前兩個人都分別因為年紀大而冇仔女，唔可能做女王，所以腓特烈·威廉係當時嘅假定繼承人。但由於佢係德國貴族，而德國同丹麥關係唔好；加上腓特烈·威廉個老婆係俄羅斯貴族，丹麥人又好鬼死憎俄羅斯人。腓特烈·威廉最終響1851年同阿媽夏洛特公主、大家姐瑪麗·路易絲公主宣佈齊齊放棄王位繼承身份。而丹麥國會就響一年後，宣佈擁立第五順位繼承人露易絲公主個老公基斯頓，做丹麥王儲。
但係呢個方法亦受到一部份人嘅質疑。有唔少歐洲貴族開始希望攞走丹麥王位，其中威廉二世個外父費特力更加響1863年稱帝，話自己係費特力八世。不過咁樣都阻止唔到基斯頓響1863年11月15號登基做丹麥國王，係基斯頓九世，開始丹麥格呂克斯堡王朝。

國王時期
基斯頓九世嘅加冕照
響1863年基斯頓九世簽咗十一月憲法，其中表示丹麥唔會直接食咗士叻斯域，而係成立一個特別議會（Rigsraadet），處理士叻斯域－荷斯地因嘅嘢。但係響一年後，就爆發咗普丹戰爭，因為普魯士唔滿意十一月憲法。丹麥最後輸咗，又冇咗士叻斯域－荷斯地因呢兩個公國。士叻斯域響1865年併入咗奧地利，而響1866年，俾斯麥策劃普奧戰爭，最後奧地利響薩多瓦會戰入面輸清光，德意志邦聯解散。
響輸咗之後，基斯頓九世一度諗住同德國講數，提出希望要返士叻斯域－荷斯地因，而條件係成個丹麥加入德意志聯邦。但係俾斯麥最後都拒絕咗，因為俾斯麥驚控制唔到丹麥人同德國人之間嘅種族衝突同鬥爭。
受到1864年普丹戰爭嘅影響，基斯頓九世一直唔擺心機落國事上，因為佢驚失敗。之後佢更加支持獨裁者雅各·埃斯翠普，希望阻止民主響丹麥嘅蔓延。種種表現令到佢響人民心目中一啲都唔受歡迎。
不過響1874年，佢簽咗法案畀冰島有自己嘅憲法，雖然當時冰島係屬於丹麥嘅地方。1901年，佢要求Johan Henrik Deuntzer組建內閣，促進咗Deuntzer內閣嘅達成。呢個內閣係第一個唔屬於右派而係丹麥自由黨嘅內閣，雖然右派響丹麥國民議會有大多數議席。呢點係丹麥傳統議會制嘅開始。
1866年，佢修訂丹麥憲法，令到上議院有畀下議院更高嘅權力。另外，佢改善丹麥嘅社會保障機制。1891年，佢引入退休金，一年之後又引入失業同屋企福利。呢啲都令到佢嘅聲望變好。
1906年，基斯頓九世響阿馬林堡宮走咗，終年87歲，結束咗佢四十二年嘅國王生涯。佢畀人葬響羅斯基勒主教座堂。佢走咗之後，王位由佢個大仔費特力王儲接任，係費特力八世。

「歐洲外父」
基斯頓九世同佢眾多後人嘅合照
佢有一個同英女皇維多利亞好似嘅花名，就係「歐洲外父」（另外一個係黑山親王尼古拉一世）。咁係因為佢六個仔女都分別同唔同王室結婚，之後佢哋嘅後人又同其他王室結婚。基斯頓嘅六個仔女入面，其中四個唔係國王就係王后，分別掌控丹麥、希臘、俄羅斯、英國王位。佢個細仔法德馬更加響1886年畀人擁立做保加利亞國王，如果唔係基斯頓九世拒絕，佢就有更多後人做國王。
之所以有咁多後人做國王，唔係基斯頓九世嘅功勞，好大程度係佢老婆露易絲出於政治目的而搞出嚟嘅。因為當時丹麥響歐洲唔算強國，所以歐洲國家唔驚同丹麥王室結婚，就算同丹麥王室嘅人結婚後都唔會引起太大負面影響。
佢有幾個孫仔都做咗國王，包括沙皇尼古拉二世、希臘國王康士坦丁一世、英王佐治五世、丹麥國王基斯頓十世，仲有響1905年挪威獨立之後畀人擁立做國王嘅哈康七世。
響現今多國國王入面，有唔少都係佢嘅後人，有：丹麥女王瑪嘉烈二世、英女皇伊利沙伯二世、比利時國王菲臘、挪威國王哈拉德五世、盧森堡大公亨利、西班牙國王菲臘六世；而響王室入面，就有：愛丁堡公爵菲臘親王、西班牙王后蘇菲亞。另外，羅馬尼亞最後一任國王米哈伊一世都係佢嘅後人。
基斯頓柏索

基斯頓．柏索（Christian Petzold，1960年9月14號—）係一個德國電影導演，憑《被戀愛的秘密》一片而獲得第62屆柏林國際電影節銀熊獎。

生平
佢喺德國杜塞爾多夫以南嘅希爾登出世，1981年起到柏林學習劇場同電影，2000年起開始拍電影。佢嘅電影《被戀愛的秘密》喺第62屆柏林影展贏咗最佳導演獎嘅銀熊獎。
基斯頓比爾

基斯頓比爾（Christian Bale，出生名Christian Charles Philip Bale，1974年1月30號—）係一位英國演員。佢最受人注意係喺13歲時拍史提芬史匹堡嘅《太陽帝國》。
墨西哥嘅太平洋時區

墨西哥嘅太平洋時區（西班牙文：Zona Pacífico，冇簡寫）係墨西哥西海岸靠近太平洋地區用嘅時區，呢個時區內嘅當地時間喺墨西哥境內叫太平洋時間（西班牙文：Tiempo del Pacífico，冇簡寫），標準時間（冇特別名稱）定義係 UTC−7，夏令時間（冇特別名稱）定義係 UTC-6。
由於北美西岸嘅海岸線去到墨西哥已經斜咗入去，墨西哥嘅太平洋時區並唔對應美國同加拿大嘅太平洋時區，反而係對應美加嘅山區時區（MT），但係喺唔同日子撥鐘。
墨西哥唔係所有靠近太平洋嘅地方都係太平洋時區；喺西北角有一個州係西北時區。

冇夏令時間嘅地方
呢個時區嘅州當中，索諾拉州 ｢唔參與夏令時間計劃｣，全年行標準時間，當地時間一年內會有半年同美加嘅太平洋夏令時間（PDT）同步。
墨西哥嘅西北時區

墨西哥嘅西北時區（西班牙文：Zona Noroeste，冇簡寫）係墨西哥西北便下加利福尼亞州專用嘅時區，呢個時區內嘅當地時間喺墨西哥境內叫西北時間（西班牙文：Tiempo del Noroeste，冇簡寫），標準時間（冇特別名稱）定義係 UTC−8，夏令時間（冇特別名稱）定義係 UTC-7。
呢個時區同北美太平洋時區係同一個時區，撥鐘嘅日子亦都同美加完全同步。
墨西加利

墨西加利（西班牙文：Mexicali）係墨西哥西北部下加利福尼亞州嘅首府。面積113.7平方公里（43.9平方英里），2018年人口1,032,686，人口密度每平方公里6067人。
維基同享有多媒體嘅嘢：墨西加利
墨西哥卷

墨西哥卷（Burrito），又叫墨西哥捲餅，係源自墨西哥嘅傳統餅食，用一塊墨西哥薄餅，中間放肉類、豆、生菜、芝士、莎莎醬，捲成卷形。
墨西哥城地下鐵

墨西哥城地下鐵（西班牙文：Metro de la Ciudad de México），正式叫Sistema de Transporte Colectivo（減筆STC），係墨西哥墨西哥城嘅地下鐵系統，1969年9月4號開通。截至2015年，已經發展至12條鐵路綫、195個地下鐵站、226.49公里長，係繼紐約地下鐵之後北美洲第二大地下鐵系統。2019年，墨西哥城地下鐵服務16.55億人次，係全球第十大載客量。

站統計
墨西哥城地下鐵195個地下鐵站當中包括115個地底站、54個地面站同埋26個架空站。44個係轉車站。
墨西哥國際航空

墨西哥國際航空（Aeroméxico）係墨西哥一間航空公司，1934年開張。
城堡準則

城堡準則（粵拼：sing4 bou2 zeon2 zak1，英文：castle doctrine，又叫做堡壘原則），仲有城堡法（castle law）同居所防御法（defense of habitation law）幾個名，係一個法律原則畀人有居住防衛權，呢個概念係由羅馬法度來，喺英美法地區度通行。
準則係賦予咗他人喺住屋或其他合法佔用場地（似私家車同屋企，美國一啲州仲包含咗返工地等場地）擁有防衛同得到​​豁免嘅權利，允許他人面對進犯者嗰陣可用武力（包括致命武力）防衛同對抗，並可豁免由之引起嘅法律責任。
由羅馬共和國開始，呢個準則就喺西方文明入邊流傳。喺英國普通法入邊，個基準係以格言「英國人嘅屋企就係渠座城堡」做開嘅。到咗17世紀，英國大律師兼法官Edward Coke爵士喺1628年所出嘅《英國法律研究會》中定咗渠做正式嘅英國法例：
一個人嘅住屋就係渠個城堡，對每個人來講渠間屋就係最安全嘅庇護所。
呢個概念後尾就傳到其他地方，以城堡準則而開始為人熟知。喺英格蘭呢個準則係畀人有至大嘅權利阻止任何人入渠屋企，不過呢個權限亦一路有限制，似1950年代後執達吏入宅嘅權力就開始不停擴大。
城口

城口（粵拼：sing4 hau2），係中華人民共和國重慶市轄縣。

沿革
清道光二年（1822年）設城口廳。
1913年，城口廳改名叫城口縣。
城定信次

城定信次（1977年8月28號—）係日本足球員，司職後衞，效力過浦和紅鑽，新潟天鵝，及湘南比馬。
城南道

城南道（英文：South Wall Road）係香港九龍城區一條馬路，嚮太子道東同賈炳達道之間。
城固

城固係中國陝西漢中一個縣，總面積2265平方公里，人口52萬。
城堡地牢

城堡地牢（粵拼：sing4 bou2 dei6 lou4；英文：dungeon）係指起喺地底、用嚟韞住犯人嘅牢房，尤其係指中世紀歐洲城堡嗰啲。地底牢房通常都好簡陋，道門又厚又重。

類型
法文入面有隻字詞叫
Oubliette（/u.bli.jɛt/，大致似粵拼：u1 bu1 li1 jat4）
特定指所謂嘅樽型地底牢房，即係唯一入口喺天花板嘅地底牢房，呢種地底牢房好多時係韞咗唔會放返出嚟嘅。
大明星

《大明星》係香港歌手陳小春嘅第5張唱片，喺1999年5月推出。
大星山

大星山（英文Fokai Point），又繙福記角，喺中國一島，喺廣東。家下個島有沙洲連住，變咗半島。佢近平海，家下佢歸惠州市。

名
大星山同附近又有小星山。星做名嘅島，喺中國南海常見，大概係濕星、濕碎之意。而山係島嘅意思。喺舊時，叫得山或洲，通常可以一望睇晒，唔係啲好大嘅島。
洋名叫Fokai Point。英人來到時大清時，大星山經已係連島沙洲。而佢山南端，就叫角，英文叫Point。Fokai之名已不可考，後人繙佢做福記角。洋名Fokai Point見於各國航海日誌。

地理
由大鵬半島頭對出嘅沱寧同專洲，向東行過小星山就見大星山。大星山東南向可見大星簪，亦係航海指標。
大星山正南，就標有福記角。
大星山過沙坦就係平海。
佢喺廣東沿岸嘅水道上便。
大星講

《大星講》（Star Talk），係香港電視娛樂製作嘅訪談節目，2018年9月24號到10月12號逢禮拜一到五22:30-23:00喺ViuTV播，由陶傑、陳海琪主持。節目每集都會請重量級明星嘉賓傾下佢哋嘅生活。
大星簪

大星簪（西文Pedra Blanca，亦常誤寫Pedro Blanco、Pedro Blanca，意思白石；Tae-sing-chan），又叫大青針、大星簪岩、大星簪礁、針頭岩，《香港雜記》繙必度羅柄冷高島，係中國一島，喺廣東東側嘅南海之上。因爲島之故，亦有寫大青針島或針頭岩島。家下歸惠州市惠東縣，喺大亞灣東南偏南，紅海灣之南。個島孤懸海上，遠離大陸。大星簪係嚿大石，畀海水沖成三截，突出水面，查實係海牀山脊頂。石色白，所以洋人叫白石。
大星簪距大星山福記角（Fokai Point）東南十九哩，方位東南卌二度。而擔桿島東行卌九哩亦可見。
島喺正香港東面，緯度同九龍一樣。由島向西行，就可以到香港，距西貢八萬五千米左右。往來香港、廣東沿岸，茫茫大海見大星簪，就知位置，舊時船以佢做指路。之不過，島上並無燈塔。
大星簪魚獲豐富，亦係潛水勝地，有鯨鯊出沒。漁民在此捕魚。但亦有不法漁民，用魚炮炸魚，破壞生態。

地理
大星簪喺北緯22°18'54"，東經115°7'30"。喺洋面之下，海牀係巨山脊，係岩石層，深度有10米到30米。
中國政府列大三門、小三門、青洲、公洲、黃毛刀、紅聖公同大青針、鬼灣等島，做沱濘列島。

史
一九九六年，中國政府發佈聲明，大星簪爲中國領海基點之一。
二〇〇三年八月開始，惠東縣政府分批喺轄區十九島立碑。當中包括大星簪，其他有鹽洲、小星山、桑洲、三角島、坪峙島、白鴨排、東虎嶼、西虎嶼、龍船洲、聖告島、龜洲等。
大火地島

大火地島（西班牙文：Isla Grande de Tierra del Fuego）係南美洲東南部火地群島最主要嘅島，面積有47,401平方公里，係世界第29大島，由智利同阿根廷管。
島上兩個最大城市—烏斯懷亞同埋里奧格蘭德—都係由阿根廷管。
大灣交流道

大灣交流道係臺灣中山高速公路喺臺南市永康區建國里、復國里交界處，指標係324k，係宜家距臺南市中心最近嘅交流道。同佢交會嘅道係市道180號、其連結臺南市區同永康大灣、歸仁、新化等地。
本交流道設有南下出口、北上入口匝道；以及畀平面道路東行車輛進入北上匝道、南下出口往大灣方向車輛嘅迴轉道。而北上入口匝道同迴轉道已喺2015年12月30號通車，南下出口匝道都喺2016年7月6號通車。
大灣區美味好玩攻略

《大灣區美味好玩攻略》（英文：The Ultimate Guide To GBA）係香港無綫電視製作嘅遊埠節目，由麥長青、江美儀主持，2024年1月4號到2月2號逢禮拜四到五 22:30-23:05喺翡翠台播。節目主持帶住嘉賓（郭柏姸、王敏慈、羅毓儀、黃嘉雯、鄧凱文）遊覽大灣區唔同城市。
大火

大火，恆星之一，喺心宿，色赤如火，亦如心，所以叫火。自古以來都係用來司辰，見於甲骨文，係商人族星，所以叫商星。有其他名大辰、鶉火。又叫大火星。儀象考成編佢為心宿二。心宿三星中，佢叫天王。大火亦係東方蒼龍嘅心。
古時睇住大火嘅官，叫火正。夜天有兩星出名色赤如火，一粒係大火，另一土粒熒惑，即係火星。大火係恆星，熒惑係行星。
西洋星座入面，歸入天蠍座，為天蠍座α星。正好亦視為天蠍嘅心，同心宿呼應。又一方面，西洋叫佢做Antares，出自希臘文Ἀντάρης，亦即係火星對家咁解。
現今天文所知，大火並唔孤星，而係雙星，有個伴，但細好多。大火係光星，亦係變星，光等〇等六到一等六之間，變得好慢。
杜甫詩贈衞八處士云，「人生不相見，動如參與商。」商星，係夏夜嘅星，參星，係冬夜嘅星。佢地相差半個天，永遠都唔一齊相會。實際故事於見左傳昭公元年，有關兄弟閼伯同實沈嘅故事。

文獻
書堯典，有句「日永星火，以正仲夏。」日永就係夏至，一年之中，日照至長，夏至中天可以見到火，就係仲夏。
大火又叫商星，係商人拜嘅星。甲骨文有相當多火嘅卜辭。而且有唔同方法祭大火星。例如，「癸酉卜，扶，侑火。」癸酉日卜問，用侑祭拜大火星，用好唔用？
大炮台

大炮台（粵拼：daai6 paau3 toi4）係澳門歷史城區嘅其中一部分，係中國現存最古老嘅西式炮台建築群之一部分。
大灣區 活好D

《大灣區 活好D》（英文：Big Big Day）係香港電視廣播有限公司製作嘅遊埠節目，屬「食平D系列」嘅外傳作品。節目有兩輯，第一輯喺2018年9月25號到10月5號逢禮拜一到五晚22:30－23:00喺翡翠台播，最後一集喺10月6號禮拜六同一時段播；第二輯喺2019年3月3號到6月16號逢禮拜日同一時段播。
第一輯由肥媽、陸浩明主持，主持會同一眾藝人嘉賓（包括胡諾言、林泳淘、張美妮、蔣家旻），去到粵港澳大灣區範圍嘅惠州、江門、中山、佛山、肇慶、深圳等地，介紹嗰度生活有幾好。
第二輯形式差唔多，不過就改由唔同藝人各自主持唔同城市，陸浩明同肥媽今輯只係分別各自負責其中一個城市。

節目調動
2019年3月31號：由於播《鐵探 熔煉之路》，所以停播一次。
2019年4月14號：由於播《皓鑭傳》（第61-62集大結局），所以停播一次。
2019年4月28號：由於播《全城躍動 第七屆全港運動會開幕典禮》，所以停播一次。
2019年6月9號：由於播《白色強人 國手對決》，所以停播一次。
大災章

大災章係伊斯蘭教典籍《可蘭經》入面嘅第88章（蘇拉）。
大灣

大灣係香港西貢區一灣，響大浪灣北面。個灣南面係鹹田灣，同一個叫大洲嘅島仔，北係東灣，樓上係東灣山同蚺蛇尖。
大灣區的11種魅力

《大灣區的11種魅力》（英文：GBA Special）係香港電視廣播有限公司嘅資訊節目，由吳啟華、袁潔儀主持，由2020年9月28號到10月9號禮拜一到五22:30-23:00喺翡翠台首播，總共10集。節目介紹粵港澳大灣區各個城市。
宮本武藏

宮本武藏（1584年—1645年6月13號，天正12年－正保2年五月十九），係江戶時代嘅劍術家、兵法家、藝術家，創立咗二天一流劍道。
宮本侑芽

宮本侑芽 ，係日本嘅一個女藝人同埋配音員。
宮本卓也

宮本卓也（1983年7月8號—）係日本足球員，司職後衞，效力過大阪櫻花，山形山神，及福岡黃蜂。
宮本恆靖

宮本恆靖（粵拼：gung1 bun2 hang4 zing6；日文：宮本 恒靖(Miyamoto Tsuneyasu)；1977年2月7號—）係退役嘅日本足球員，近畿地方大阪人，司職後衞，曾經代表過日本隊參加足球比賽。

日本足球代表隊
宮本恆靖喺2000年到2006年間爲日本隊出場71次，入咗3球。佢代表日本參加過2002同2006年FIFA世界盃。
宮本智美

宮本智美（1978年12月31號—）係日本足球員，踢中場，曾經喺1997～2007年間為日本女子足球代表隊出場77次，入咗13球。佢代表日本參加過1999年FIFA女子世界盃、2003年FIFA女子世界盃、2004年夏季奧林匹克運動會同2007年FIFA女子世界盃。
宮本真理

宮本真理係日本足球員，踢守門員，曾經喺1999年為日本女子足球代表隊出場1次。
宮本佳那子

宮本佳那子 ，係日本嘅一個女藝人同埋配音員。
宮本拓彌

宮本拓彌（1993年5月21號—）係日本足球員，司職前鋒，效力水戶蜀葵。
大寫高度

大寫高度（英文：cap height），喺英文書法同字型設計，係指大楷字母嘅高度；而大寫頂綫（cap line）就指嘜低爾個高度嘅一條綫。大寫頂綫喺寫書法嘅時候可以畫出來，作為打稿用嘅一種架生，做字型設計嗰陣亦都會顯示出來，但係喺其他情況基本上只係概念上存在。
所謂頂綫（top line）係一種英文書法嘅概念，指字母頂部概念上可以去到幾高（即係打稿嘅時候喺邊度畫綫），但係大楷字母同細楷字母係用兩條唔同嘅頂綫，所以大楷嘅大寫頂綫唔好同細楷嘅上升筆劃綫[暫譯]（即係細楷字母嘅頂綫）搞亂:336，一般來講，係大寫頂綫低過上升筆劃綫。即係話，有上升筆劃嘅細楷字母通常都高過同字款嘅大楷。
大寫高度
細楷字母對應大寫高度嘅，除咗上升筆劃綫之外，仲有一個叫 X 長嘅高度。
大寧

大寧係中國山西臨汾一個縣，總面積963平方公里，人口6萬。
大寧河

大寧河（粵拼：daai6 ning4 ho4），古稱昌江（coeng1 gong1），亦叫巫溪（mo4 kai1），係長江上游一級支流，亦係三峽流域內最大支流。呢條河出自陝西平利中南山，向南流經重慶巫溪縣、巫山縣匯入長江。支流有馬渡河等。
大寧河喺巫山縣段嘅龍門峽、巴霧峽、滴翠峽被稱作「小三峽」。
大寮區

大寮區（粵拼：daai6 liu4 keoi1）係台灣高雄市嘅一個市轄區。
大寫

大寫係中文數字，用另一啲字代替，以防纂改。要大寫，皆因唐數字，寫法簡單，筆劃少，容易畀人加筆改數。銀碼、貨量之類，利益尤關，往往要大寫。
例如，一寫成壹、十寫成拾、千寫成仟。
天武天皇

天武天皇（日文：天武天皇／てんむてんのう Tenmu Tennō；631年—686年10月1號）係日本第四十位天皇，原名大海人（日文：大海人／おおあま Ooama ），響672年8月24號至到686年9月9號在位。
佢係舒明天皇第三個仔，阿媽係皇極天皇（但唔知佢係咪真係存在），老婆係持統天皇，大佬係天智天皇。

經歷
大佬天智天皇繼位之後，就即刻立佢做儲君，但係後嚟兩兄弟開始不和。天智天皇死咗之後，佢走難去吉野，後嚟佢同侄仔弘文天皇爭皇位，發生壬申之亂。佢以東國地方做基地，響瀨田川之戰入面打低弘文天皇，第二年響飛鳥淨御原宮宣佈繼位。
在位期間，佢發佈咗飛鳥淨御原令（日文：飛鳥浄御原令），定立八色姓（即係真人、朝臣、宿彌、忌寸、道師、臣、連同埋稻置爾八個姓）、爵位六十級，形成咗律令制，同埋搞以皇族仔女做中心嘅皇族政治圈。
天氣之子

《天氣之子》係2019年日本動畫電影，由動畫大師新海誠執導，7月19號喺日本公映。呢齣戲講女主角有將落雨天暫時變做有陽光嘅超能力。
天氣會變

《天氣會變》係香港歌手古巨基嘅音樂專輯，喺1999年11月13號正式發行。
天氣先生

天氣先生（英文：Freddy）係香港無綫電視《天氣報告》中用嚟報告聽日天氣狀況嘅動畫人物。天氣先生造型動畫化，粉紅色面孔，襯上黃色衫，一直用到今日，背景會定期改變以配合城市發展，天氣先生吹口哨嘅動作，同嗌出「呀！」、「噢！」嘅呢兩個字非常深入民心。
1980年1月1號至到1993年2月28號使用傳統舊動畫，1993年3月1號改為使用電腦動畫，2008年1月1號改回使用傳統新動畫，2009年3月30號改用3D動畫製作嘅天氣先生預報，並以高清技術製作。

批評
1980年代嘅《天氣報告》當中，若果天氣先生預告第二日嘅天氣係天晴嘅時候，會生朶花出嚟，佢會摘咗朶花，俾人批評呢個行為缺乏公德心，無綫電視就抽起片段，改為吹口哨嘅方式代替。
天氣報告

天氣報告係指天氣情況講畀公眾知嘅方式，可以經電台、電視台同埋網站發佈，內容除咗係當地最新天氣情況，重會有對未來嘅天氣預報，有啲更加會報埋國內外主要城市嘅天氣情況。
天氣預報

天氣預報（粵拼：tin1 hei3 jyu6 bou3，英文：Weather forecasting）係指用現代科學技術嚟對未來某一地點嘅地球大氣層嘅狀態進行預測。
太和園

太和園，係香港一園，喺大埔近運頭角，今運頭街，大埔墟街市對面。
太和園係私人所有，原本係朱氏別墅，但地方多年都借出來辦學。如今亦有香島中學。
太和園舊日亦有有園林，亦係遊人去處，如今不復舊觀。

史
太和園曾喺戰時收孤兒二十二人，一九四二年轉送大埔農化孤兒院，卽後尾聖基道兒童園。

曾借用嘅學校
香港難童工讀院，一九三九年十一月租，大埔太和園。因火災十二月另租得香港島壽山村道十六號。
大埔公立學校，卽後尾大埔浸信會公立學校，一九四六年春初開辦，園主朱仁傑借出校址，一九四八年搬到北盛街
誠明學校，一九四五年開，一九四八年遷到太和園，租校舍，課室太窄，容額唔多，學生活動，無乜地方。一九六五年得政府資助，撥地萬呎，喺大埔錦山村石鼓壟籌建新校，於一九六六年四月落成，遷至新址。
伯裘英文書院
香島英專夜校，一九九三年八月，荃灣分校搬入大埔，變成大埔分校。十一月，改名為香島專科學校 。
太古船塢

太古船塢（英文：Taikoo Dockyard）係香港舊時一座船塢，喺港島東區鰂魚涌太古城現址，由太古洋行開設，係當時亞洲其中最大規模嘅船塢之一。

歷史
1900年代太古船塢嘅位置圖
日軍佔領時被炮彈炸毀嘅太古船塢
太古船塢落成時嘅碑石，現存於太古城
1883年，太古公司喺本來一片荒蕪嘅鰂魚涌附近發展當時香港最龐大嘅工業區，設立咗太古船塢、太古糖廠及香港汽水廠。太古船塢嗰陣已經係香港規模最大嘅船塢，一度僱用咗超過5,000名工人，而造船技術同出產船隻嘅排水量都同日本齊名。
太古洋行為太古船塢職工喺船塢側嘅西灣河及鰂魚涌一帶興建宿舍，全以太字為名。太古亦創辦咗太古小學，供職工嘅子女就讀。
1910年代至1971年，太古船塢都兼營位於九龍尖沙嘴九廣鐵路側邊嘅藍煙囪貨倉碼頭。其中，都喺香港淪陷時期，被日軍佔領，而被炮彈炸毀。但戰後規模反而更大，員工設施同福利更完善。
1970年代，隨著香港造船業式微，太古船塢與黃埔船塢喺新界西青衣合併成今日嘅香港聯合船塢。太古船塢原址則發展為住宅及商業區，成為今日嘅太古城。
太古船塢曾於1971年發生五級大火，當時停泊於船塢內進行維修嘅一艘古巴貨輪着火，釀成3死4傷。
太和嶂

太和嶂（注意「和」字有地名變音，粵拼：taai3 wo2 zoeng1）係中國廣東廣州嘅一座山，喺天河區漁沙坦北邊近割草窩嗰頭，海拔390.8m。
佢亦係天河區嘅最高峯，喺山頂可以望到嗮成個龍眼洞、漁沙坦同柯木塱呢三個地方，重可以望到火爐山都得。
太和嶂日軍碉堡

日軍侵華遺址（碉堡）天河區文物保護單位喺邊天河區漁沙坦，太和嶂頂東邊懸崖邊。類古蹟時代民國冧2-27登錄2012年10月19號地圖
太和嶂日軍碉堡
（注意和字有地名變音）係中國廣東廣州一民國建築遺址，民國廿七年（1938年）10月起好，位置喺天河區漁沙坦嘅鳳凰山公園入邊，太和嶂頂東邊懸崖邊。
碉堡有大同細夾埋兩座，都係抗日戰爭廣州淪陷期間由日軍起出嚟嘅。不過佢哋都俾人破壞過，因為曾經喺1958年大躍進時因搵鋼筋嘅理由而整爛咗呢啲碉堡。雖然喺2004年被列入廣州市登記保護文物，但喺2012年10月19號公佈嘅文物當中，被降級成天河區保護文物。

概況
呢兩座碉堡都係鋼筋水泥沙石整出嚟，佔地20m²。其中：
其中細碉堡得返四面牆，大碉堡得返五面牆同喺牆上嗰4隻機槍窿響度。
太史慈

太史慈（166年—206年），字子義，東萊黃縣（今日嘅山東龍口）人，東漢末年孫策嘅手下，喺赤壁之戰之前死。曾經係北海太守孔融同揚州刺史劉繇嘅手下。
太史第

太史第，係清朝末代翰林（中文：清光緒三十年甲辰恩科貢士進士列表）江孔殷嘅私邸，喺廣州河南同德里10、12、50號、同德橫街6號、龍溪首約67～71號，佔咗四條街。後花園「百二蘭齋」建於民國六年（1917年）。孫中山、梅蘭芳、廖仲愷、胡漢民、蔣介石亦曾係座上賓。
1957年，北園酒家低價收購太史第嘅滿洲窗；1985年，政府將太史第發還畀江氏後人，江氏後人又將太史第畀咗私立聾啞學校同河南省駐廣州辦事處用。
百二蘭齋（同德里10號）做咗黨校；龍溪首約67～71號嘅六間屋拆咗一半，剩低的三間，都劏房劏到認唔出原嚟個樣；同德橫街6號重保留住太史第嘅舊物。
太和

太和市，大埔舊時一個市，家下大埔市區。
太和站，港鐵東鐵綫一站，喺大埔。
太和邨，大埔大型公共屋邨。
太和廣場，太和邨下一商場，係公共屋邨甲級商場。

廣州
太和鎮，白雲區下屬嘅一個鎮。
太和崗，越秀區地名
太和站 (廣州)：廣州地鐵14號綫嘅車站。

錦州
太和區，遼寧省錦州市嘅一個區。
太和市

太和市，又叫大埔墟，係香港一市，喺新界大埔。呢個市取代原本喺佢北便，近大埔海邊嘅大埔墟嘅地位，成為新嘅大埔墟，而原墟就畀人叫做大埔舊墟。大和市因為南有大埔墟火車站，卽家下香港鐵路博物館。個市日漸發大，成為今日大埔市區。太和市原本由富善街發展出來，有文武廟作為市嘅管理中心。
太和市除咗原本富善街，亦發大到北盛街、寶鄉街、九廣鐵路同廣福道圍住嘅市。其後南面田地，亦化成市區，叫公園仔。香港政府起船灣淡水湖，要拆屋搬村。爲咗安置居民，喺大埔墟海皮填地，起咗六鄉新村，卽係啲六鄉樓。
太古集團

太古集團Swire Group類型私營股票代號（中文：股票代號）LSE：SWRA港交所：0019（太古A）港交所：0087（太古B）Template:OTC Pink開檔1816年總部地址 英國倫敦緊要人物施納貝（主席）產業綜合企業產品船務及相關服務，地產及貨運，零售，旅遊及酒店、基建、投資及其他等業務。稅前盈餘$46.7億（2011年）稅後盈餘$44億（2011年）員工人數121,600人子公司太古公司太古地產太古實業太古糖業國泰航空香港飛機工程網址www.swire.com
太古集團（英文：Swire Group）係一間老牌英資洋行，清朝時即從事同中國嘅貿易。今日嘅太古係一間植根喺亞洲嘅跨國公司。其中喺大中華區嘅業務多用太古（Taikoo）名稱。

英國太古集團有限公司
英國太古集團有限公司（John Swire & Sons Ltd.）係太古集團嘅最終控股公司，總部位於英國倫敦，現任嘅董事會主席係何禮泰。英國太古集團嘅附屬公司包括中國航業公司、太古船務有限公司、太古海運有限公司、Tasman Orient Line、Polynesia Line、Swire Oilfield Services Ltd.以及James Finlay Ltd.等等。

香港太古集團有限公司
香港太古集團有限公司（John Swire & Sons (HK) Ltd.）喺香港註冊，係母公司英國太古集團有限公司嘅全資附屬公司，現任嘅董事會主席係史樂山。香港太古集團旗下嘅太古股份有限公司係一間喺香港交易所上市嘅綜合企業，其他附屬公司包括太古貨運有限公司、太古船務（代理）有限公司、躍達汽車有限公司以及太古旅遊有限公司。
香港太古集團係太古股份嘅直接控股公司，並為英國太古集團全資附屬公司；英國太古集團擁有太古股份發行股本約44.19%及58.99%投票權。
太史五蛇羹

太史五蛇羹通常係蛇宴嘅主角，比得上魚翅羹。
太史五蛇羹，係道出名蛇宴嘅粵菜，用蛇做主要嘅材料，加埋雞、鮑魚、木耳、冬菇之類煮成嘅羹。其中嘅五蛇至少有飯鏟頭（書面寫「眼鏡蛇」）、金腳帶、銀腳帶，重有加埋水蛇、錦蛇，或者過山峰。食嗰時加啲菊花絲。

歷史
太史五蛇羹由晚清廣東翰林江孔殷發明。江孔殷花名江蝦，祖先係商人。1904年，喺至後一屆科舉中殿試二甲進士，朝考揀中入庶吉士，入翰林院，所以畀人嗌佢做「江太史」。江孔殷亦做過廣東道台，候補廣東水師提督。辛亥革命之後，江太史退出政壇轉咗從商，佢喺廣州嘅大宅「太史第」成日坐滿食客，太史五蛇羹係佢其中一個傑作。
奇太映

奇太映，係大韓民國嘅一個男藝人同埋演員。
奇夸克

奇夸克（英文：strange quark，或者叫s quark）係夸克其中一種，係第二代夸克，係第三輕嘅夸克，只有上夸克同下夸克輕過佢。
奇岩站

奇岩站，係台灣台北捷運淡水線嘅鐵路站，喺台北市北投區。
奇名

奇名，起人名來唔按傳統習慣，或改太威，或眨意，聽起來奇特，怪怪地之類，總之怪名。有時會招人取笑，淪為笑柄，甚至畀人洽，出來做事受阻。英文形容依類名不幸。為避免問題，有啲地方對起名有所限制，或喺成年前細路可以改個名。
唐字而言，同音字有另外意思，或帶貶意。又有啲用外地人名，神佛名，作品人物名，創意名，招牌名。日本而言，唐字可自配讀音，有亦會創意奇名由來。
一般而言，父母同仔女起名，都避免過於奇特，然而總有例外。就日本而言，二十世紀九十年代中期，奇名就有多咗，顯出父母過於滿足自己，而且無教養。有必要當事人亦可自己改名。
有時未必特登起奇名，純粹地方唔同，習俗唔同。甲地無禁忌，去到乙地就怪怪。
西洋名好多都同基督教有關，聖人名、天使名、先知名等都屬正常，並唔奇特；不過喺英文圈亦有創意名，但係通常只限於奇特拼法（有時真係創意名，有時只係父母唔識串個名，串錯咗），或者用單隻字母做名。
奇妙救恩

奇妙救恩（粵拼：kei4 miu6 gau3 jan1）（天主教譯法）或者奇妙恩典（基督教譯法）（英文：Amazing Grace）係世界上出名嘅基督教聖詩之一。隻歌喺1779年出版，喺1772年由尊牛頓填詞。
奇尼塞洛巴薩莫

奇尼塞洛巴薩莫（Cinisello Balsamo）係意大利倫巴第大區米蘭省一座城鎮，人口約莫8萬。
奇幻世紀

《奇幻世紀》（日文：世にも奇妙な物語／よにもきみょうなものがたり）係富士電視台拍嘅電視劇、電影同埋短篇系列，喺1990年4月19號開始播。
天真現實論

天真現實論（英文：naïve realism）係種知識論相關觀點。
根據信天真現實論嘅人，（簡化講）人類嘅感知完全無誤－是但搵個人，佢對眼睇到嘅顏色，對耳仔聽到嘅聲... 完美噉反映啲現實事物嘅實相，一個人感知到嘅事物，就係現實當中嘅事物。
不過現代嘅認知心理學已經清楚噉表明，人嘅感知功能有可能受到各種機制扭曲，詳情可以睇吓由上至下嘅感知同埋視錯覺等嘅現象。
天祐民安

天祐民安係西夏皇帝李乾順嘅第二個年號，相當於公元1090年到1097年，前後總共八年。
天祐垂聖

天祐垂聖係西夏皇帝李諒祚嘅第二個年號，相當於公元1050年到1052年，前後總共3年。
天眷

天眷係大金皇帝完顏亶金熙宗嘅第一個年號，相當於公元1138年到1140年，前後總共3年。
歷史記載，天會十五年十二月癸未日（即係公元1138年2月7號），下詔改陰曆第二年（1138年）為天眷元年，大赦天下。
天眼狙擊

《天眼狙擊》（粵拼：tin1 ngaan5 zeoi1 gik1，英文：Eye in the Sky）係一套喺2015年上畫嘅英國驚悚片，由基雲活執導，主角係海倫美蘭、亞倫保羅、阿倫烈卡文同巴哈亞迪。
天眼

500米口徑球面無線電望遠鏡，俗稱中國天眼，目前世界上最大嘅單一口徑、填充口徑無線電望遠鏡。
天眼航空，泰國航空公司
女武神嘅騎行

《女武神嘅騎行》（英文：Ride of the Valkyries；德文：Ritt der Walküren）係 1870 年華格納歌劇《女武神》第三幕嘅開頭。
呢一幕主要出名在於呢一幕嗰首配樂（拍號 9/8）嘅旋律好深入民心，就算到咗廿一世紀初都仲係成日俾人攞嚟做器樂演奏同聽。
女校風雲之邪教入侵

《女校風雲之邪教入侵》（Angel Hunter），係1992年港產片，由周慧敏、吳家麗、劉青雲、黃秋生、吳孟達主演，導演係孫仲。呢套戲以虛假嘅「邪教入侵校園事件」點出1990年代初香港人面對未來社會嘅驚慌同軟弱。
故仔以1980年代未、1990年代初嘅香港為場景，片中不時帶過「97回歸問題」、「90年代移民潮」、「政治（宗教）洗腦」等社會問題。由於1989年發生六四事件，加上國家過往嘅形象問題，最後引致大量港民移民，離開家園，所以喺呢個敏感時期提及「邪教」，令人有所反思社會問題。

劇情簡介
女學生 Maggie 離奇被殺，社工周文傑懷疑 Maggie 嘅死同邪教有關，就同姓張嘅「宗教博士」進行調查。傑同博士成功混入邪教後，遇到 Maggie 生前好友 May。原來 May 為 Maggie 嘅死而傷心過度，並被邪教中人文瑛乘機呃 May 入會，意志薄弱嘅 May 逐漸被教主洗腦同埋控制。
傑同博士決意救出 May，但行動被教主發現。教主就下令追殺兩人，博士終於被殺。另外，教主為將傑置諸死地，先用 May 引佢出現，但傑為救 May 隻身赴會，並血戰邪教。教主喺危急情況下，命 May 槍殺傑……
女權運動

女權運動（英文：Feminist movement），係指主要以女性經驗作為來源同動機，追求性別平權等等嘅政治運動。
呢篇女權運動係政治類嘅楔位文章，未完成；麻煩你幫手加下料，充實佢。
女權

女性權利（英文：Women's rights），至力女性法律權利，各國相關權利保護有出入。
女權主義者、女權份子人稱代名詞。將以上議題極端化，帶攻擊侵略性就係女權納粹。
相對父權社會，男權的相反詞。
女朋友

女朋友（粵拼：neoi5 pang4 jau5）指嘅係情侶中女性嘅一方。呢個名詞可以用喺異性戀、女同性戀或雙性戀上。而相對用喺男性嘅名詞則叫做男朋友。
傳統粵語比較含蓄，所以女朋友叫做「相好」，前度女朋友叫做「舊相好」。喺一啲地方，例如日本，「女朋友」係指任何女性嘅朋友，並無需要有戀愛關係嘅。而一位男性對女性情侶稱呼係「彼女」（かのじょ），例如韓國電影《我的野蠻女友》嘅日文名係「猟奇的な彼女」。而喺中文上，咁樣嘅朋友就一般稱為「女性朋友」，或者「知己」（冇分性別），對於男性嚟講，要好嘅女性朋友又稱作「紅粉知己」或「紅顏知己」，對於女性同女性之間，要好嘅朋友稱作「手帕交」或「閨中密友」或俗稱「好姊妹」。

另外
台灣有隊流行樂團叫S.H.E. 女朋友。